Címzett: Nagykovácsi Önkormányzatának Képviselő-testülete

Tárgy: kérelem telekhasználatra

Tisztelt képviselő-testület!

Szeretnénk kérvényezni, hogy az Önkormányzat tulajdonában lévő területek/telkek egyikét konténeróvoda telepítésére használhassa egyesületünk.

Részletezés:

* A szabályozás szerint 36 m2/fő telekméretre van szükségünk, ami a mi legfeljebb 25 fős csoportunk esetében 900 m2. Ebből 10 m2/fő méretű játszóudvart kell kialakítanunk.
* Az óvodának biztosítania kell 3 db parkolóhelyet (a csoportszoba minden megkezdett 20 m2-e után 1 db-ot). Amennyiben ez nem oldható meg az adott helyszínen közterületen, akkor a telken belül kell kialakítanunk a 3 db, 2,5x5 m méretű parkolót (összesen 37,5 m2 alapterületen).
* További szempont, hogy az ingatlan összközműves vagy a közművek bevezetésére alkalmas telek legyen.
* Az óvodát fenntartó egyesület kész bérleti díjat fizetni a telekért, de anyagi lehetőségeink korlátozottak (lásd: Indoklás), ezért bízunk abban, hogy méltányos bérleti díjban állapodhatunk meg.
* A működési engedélyhez fel kell mutatnunk, hogy óvodánk helye legalább 5 évig biztosított, ezért hosszú távú, min. 5 éves bérleti szerződést szeretnénk kötni.

Indoklás:

* Településünkön növekvő igény mutatkozik az alternatív pedagógiát alkalmazó tanintézményekre: a gyerekszámmal egyenes arányban nő azoknak a családoknak a száma, akik nem állami fenntartású intézménybe szeretnék a gyerekeiket beiskolázni. Erre az igényre válaszolva fogott össze néhány család a községben 2016 őszén, hogy létrehozzon egy újabb Waldorf óvodát. Azóta több mint 30 család vált a kezdeményezés tagjává, akik segítségével az óvodát fenntartó egyesületet is létrehoztuk.
* Nagykovácsiban nagyon kevés az akár önkormányzati, akár magánkézben lévő kiadó ingatlan, amely óvoda létrehozására alkalmas lenne.
* Egyesületünk jelenleg nincs olyan helyzetben, hogy ingatlan vásárlását tervezhetné.
* A már itthon is ismert rendszerű konténeróvoda elérhető megoldás lenne számunkra. Előnye, hogy gyorsan telepíthető és ideiglenes vagy állandó épületként egyaránt használható.
* Amellett, hogy intézményünk részt venne a köznevelési feladatok ellátásában, célunk, hogy Nagykovácsi művészeti-szellemi közösségi életébe bekapcsolódva gazdagítsuk ezt a családias települést.
* A Waldorf óvodák sajátossága az, hogy nincsen tandíj/térítési díj. Az óvoda működésének anyagi feltételeit (az állami támogatás mellett) a szülők biztosítják oly módon, hogy ki-ki anyagi lehetőségeihez mérten támogatja az óvodát fenntartó egyesületet. Az önkéntesség és az az elv, hogy anyagi okokból egy gyermek sem eshet el a Waldorf óvodában történő nevelkedés lehetőségétől, viszonylag szűk mozgásteret biztosít az óvoda költségvetésében.
* Szeretnénk az önkormányzat támogatását megnyerni ügyünknek, ezért is fordulunk e kérvénnyel a képviselő-testülethez.

Bízunk abban, hogy kérvényünket pozitívan bírálják el, és 2017 szeptemberétől új Waldorf óvodával gazdagodhat Nagykovácsi.

Kezdeményezésünkkel itt ismerkedhetnek meg:

https://vadgesztenyewaldorf.wordpress.com/

Kelt: Nagykovácsi, 2017. május 12.

Tisztelettel:

Pócsi Laura

elnök

Vadgesztenye Waldorf Egyesület